ΓΡΑΠΤΗ ΕΡΩΤΗΣΗ E-1270/97 υποβολή: Roberta Angelilli (NI) προς την Επιτροπή (11 Απριλίου 1997)

Θέμα: Σχέδιο του δήμου της Ρώμης για την κατασκευή της υπόγειας διάβασης του Castel Sant' Angelo και οδηγία 97/11/ΕΕ

Από καιρό ο Δήμος της Ρώμης έχει δρομολογήσει, στο πλαίσιο των δημόσιων έργων για το ιωβηλαίο του 2000, ένα σχέδιο για την κατασκευή υπόγειας διαβάσεως μήκους ενάμισυ χιλιομέτρου περίπου κατα μήκος του ποταμού Τίβερη, στην περιοχή της πλατείας του Αγίου Πέτρου, υπό την επωνυμία «Υπόγεια διάβαση του Castel Sant'Angelo». Παρά την έντονη αντίδραση ορισμένων οργανώσεων πολιτών και διάφορων οικολογικών ενώσεων, το σχέδιο ενεκρίθη, με ορισμένες τροποποιήσεις της αρχικής του εκδοχής, από το Ανώτατο Συμβούλιο Δημόσιων Έργων.

Η κατασκευή της υπόγειας διάβασης πρόκειται να πραγματοποιηθεί επί εδάφους το οποίο χαρακτηρίζεται από ιδιαίτερα ευαίσθητη υδρογεωλογική κατάσταση και από την παρουσία σηματικών αρχαιολογικών ευρημάτων μεταξύ των οποίων τα αρχαία τείχη του μαυσωλείου του ρωμαίου αυτοκράτορα Αδριανού, επί των θεμελίων του οποίου στηρίζεται η πιο πρόσφατη δομή του Catel Sant ' Angelo.

Εξάλλου φαίνεται ότι ο Δήμος της Ρώμης δεν έχει εκπονήσει μελέτη αξιολόγησης των περιβαλλοντικών επιπτώσεων του έργου αυτού βάσει της ευρωπαϊκής νομοθεσίας, και ειδικότερα των οδηγιών 85/337/ΕΟΚ ((ΕΕ L 175 της 5.7.1985, σελ. 40. )) και 97/11/ΕΕ ((ΕΕ L 73 της 14.3.1997, σελ. 5. )), η δεύτερη από τις οποίες προβλέπει ρητώς στο παράρτημα αριθ. ΙΙΙ ότι σε περίπτωση που κάποια έργα εντοπίζονται σε ζώνες με μεγάλη υγρασία και σε περιοχές ιστορικής, πολιτισμικής ή αρχαιολογικής σημασίας, τα στοιχεία αυτά πρέπει απαραιτήτως να ληφθούν σοβαρά υπόψη κατά την αξιολόγηση των περιβαλλοντικών επιπτώσεων. Εξάλλου, δεν έχει πραγματοποιηθεί καμιά διαβούλευση με τους άμεσα ενδιαφερόμενους από την κατασκευή του εν λόγω έργου πολίτες.

Μπορεί να ελέγξει η Επιτροπή εάν ο Δήμος της Ρώμης έχει συμμορφωθεί προς την ευρωπαϊκή νομοθεσία σχετικά με τα δημόσια έργα όσον αφορά το σχεδιασμό της υπόγειας διάβασης του Castel Sant' Angelo;

Μπορεί η Επιτροπή να ελέγξει εάν έχει διαπραχθεί από πλευράς του Δήμου της Ρώμης και του Υπουργείου Δημόσιων Έργων της Ιταλίας παραβίαση της κοινοτικής νομοθεσίας σε θέματα αξιολόγησης των περιβαλλοντικών επιπτώσεων λόγω δημόσιων και ιδιωτικών έργων, και ειδικότερα των οδηγιών 85/337/ΕΟΚ και 97/11/ΕΕ;

Μπορεί, τέλος, η Επιτροπή να εκφράσει την άποψή της επί του όλου θέματος;

Απάντηση της κ. Bjerregaard εξ ονόματος της Επιτροπής (29 Μαΐου 1997)

Δεν έχουν γνωστοποιηθεί μέχρι σήμερα στην Επιτροπή παραβάσεις της κοινοτικής νομοθεσίας περί δημοσίων έργων όσον αφορά την υπόγεια διάβαση του Castel Sant' Angelo.

Το έργο στο οποίο αναφέρεται το Αξιότιμο Μέλος του Κοινοβουλίου εμπίπτει στο παράρτημα ΙΙ της οδηγίας 85/337/ΕΟΚ. Για τα έργα του παραρτήματος αυτού η διαδικασία εκτίμησης των περιβαλλοντικών επιπτώσεων δεν εφαρμόζεται αυτομάτως, αλλά μόνο όταν οι περιβαλλοντικές επιπτώσεις του έργου είναι σημαντικές λόγω της φύσης, του μεγέθους ή της θέσης του.

Εξ' άλλου, οι διάφορες κατηγορίες των έργων του παραρτήματος ΙΙ της οδηγίας 85/337/ΕΟΚ πρέπει να εξετάζονται προκειμένου να καθοριστεί κατά πόσο είναι αναγκαίο να υποβληθούν στη διαδικασία εκτίμησης των περιβαλλοντικών επιπτώσεων που προβλέπεται από την ίδια οδηγία.

Με βάση τα όσα εξέθεσε το Αξιότιμο Μέλος του Κοινοβουλίου και λαμβάνοντας υπόψη τα προαναφερθέντα στοιχεία η Επιτροπή θα απευθυνθεί στις ιταλικές αρχές για τη διερεύνηση του θέματος.